google/wiki40b huggingface dataset:
אלסטר

אטימולוגיה

שם הפרובינציה באנגלית נגזר משמם של שבטים שישבו בימים קדומים בחבל זה - האולאדים (Uladh), ומהסיומת staðr, שמשמעותה בנורדית עתיקה ארץ או טריטוריה, כך שמשמעות השם היא "ארץ האולאדים". שמה האירי - Cúige Uladh - נגזר אף הוא משם השבטים (Cúige פירושו חמישית, זכר לימים שבהם היו קיימות חמש פרובינציות, כלומר פרובינציית האולאדים). שמה הלטיני של הפרובינציה הוא Ultonia.

גאוגרפיה

שטחה של אלסטר הוא 21,552 קילומטר רבוע, ואוכלוסייתה מונה 2.1 מיליון תושבים.
אלסטר מורכבת מתשעה מחוזות היסטוריים של אירלנד. שישה מהם, אנטרים, ארמה, דאון, פרמנה, לונדונדרי וטיירון מרכיבים את צפון אירלנד, ומהווים חלק מהממלכה המאוחדת, ושלושת האחרים, קאוואן, מחוז דניגול ומונאהן הם חלק מאירלנד. במחוזות אנטרים ודאון מתגוררים יותר ממחצית תושבי אלסטר, שכן בלפסט, העיר הגדולה באלסטר ובירת צפון אירלנד, שוכנת בשטחם. 
יוניוניסטים (תומכי האיחוד עם בריטניה) רבים מכנים את צפון אירלנד בשם אלסטר, למרות שהיא כוללת רק חלק מאלסטר.
מעבר לקו

עלילה

פרק זה דורש שכתוב. אתם מוזמנים לתרום לוויקיפדיה ולשכתב אותו. 
בספר, צ'ארטר ומשפחתו גרים ביישוב "מעלה נפצוצים" על "גבעת הכבל" הנקראת כך בשל לווין הריגול האמריקאי שקשור בכבל שקשור בגבעה.
הספר מתאר את צ'ארטר ואת התקשורת, ותוך הומור הוא מותח ביקורת קלה על הממשלה, אזרחי מדינת ישראל והתושבים ביישוב, מתמודד עם סטראוטיפים על המתנחל הממוצע, ומתאר בהומור את חיי הקהילה שבישובי יהודה ושומרון. הספר עוסק גם בנושאים שאינם קשורים ישירות לחיים מעבר לקו הירוק, ובהם שכול, יהדות, היסטוריה, התרבות הישראלית, אומנות ועוד.
צ'רקה לא מציג את הערבים בתור "הרעים". צ'ארטר, הגיבור מיודד עם אחמד הערבי, והמאבק שלו הוא דווקא נגד ג'ורג' בוש וקונדוליזה רייס, שרוצים לפנות אותו מביתו. (וב"לצאת מהקווים", נגד ברק אובמה).
צ'ארטר מנסה שוב ושוב לשבור את הסטיגמות על מתיישבי יו"ש, בשיחות עם ידידו השמאלני (אורי פינק), ועם נהגי מוניות ומשאיות שונים.
בספר גם משולבות מספר קריקטורות המתאימות לעלילה.

דמויות

בתחילת הספר מציין צ'רקה שכל דמיון בין הדמויות לבין אנשים אמיתיים (למעט במקרה שהדבר נעשה במפורש) הוא מקרי בהחלט.
נעה בלאס

נעה (נחה) בלאס (19 בדצמבר 1937 - 10 בדצמבר 2008) הייתה מוזיקאית, מחנכת ומרפאת באמצעות מוזיקה, אימו של אורי בלאס.

ביוגרפיה

נעה בלאס נולדה בתל אביב להוריה פנחס סירקיס ויעל (ינטה) לבית שצ'רנסקי והייתה בוגרת האקדמיה למוזיקה בתל אביב. למדה פסנתר אצל אילונה וינצה-קראוס, חליל אצל אורי טפליץ ובצלאל אבירם וקומפוזיציה אצל אבל ארליך, אנדרה היידו ועדן פרטוש. פיתחה שיטות לימוד, הלחינה יצירות מוזיקליות רבות, שהוצאו בתקליטורים ובתווים ובוצעו בישראל ובחו"ל (יצירתה "שבעה המנונים מצריים" נוגנה בפסטיבל ישראל, ירושלים, 1988), כתבה ספרים רבים בתחום החינוך מוזיקלי, החינוך המיוחד, סיפורי אגדות ויוגה דרך הצלילים.
נעה בלאס ובנה, המתמטיקאי ד"ר אורי בלאס, חיברו יחד את הספר "מגדל האינסוף", סיפור אגדה, המיועד לילדים בגיל בית הספר היסודי ומשלב מושגים מתמטיים.

שיטות לימוד

פיתחה שיטות לימוד (לרבות משחקים ואמצעי המחשה) באמצעות מוזיקה לאוכלוסייה רגילה ולאנשים עם חריגויות קשות, לרבות בעלי פיגור שכלי קשה ועמוק. שיטותיה נלמדות באוניברסיטאות, במכללות ובהשתלמויות מטעם משרד הרווחה ומטעם אקים. שיטות הלימוד שפיתחה מיושמות אצל מעל 5,000 אנשים במעונות משרד הרווחה, אצל מאות ילדים בבתי ספר לחינוך מיוחד בישראל וכן בארגנטינה, באיטליה, בארצות הברית, בגרמניה ובצרפת.

יוגה דרך הצלילים

כמו כן, פיתחה שיטת יוגה בשם "יוגה דרך הצלילים". השיטה קושרת בין ה"צ'אקרות" (מרכזי אנרגיה בגוף) לבין הצלילים. בשיטה זו נחשפים המשתתפים, במקומות שונים בגוף, לצלילי גונגים, פעמונים וקערות מוזיקליות. השיטה כוללת נושאים שונים הקושרים בין צליל ונשימה, צליל וצבע, צליל ותחושה ועוד. השיטה מיושמת מאז ראשית שנות ה-90 בסדנאות בישראל, בצרפת ובקנדה.
תחרות חיפוש הדיווה (WWE)

2003

תחרות חיפוש הדיווה הראשונה של ה-WWE נערכה בין התאריכים ה-1 ביולי ל-24 באוגוסט. למרות זאת, לעומת תחרויות חיפוש דיווה שבאו לאחר מכן, הזוכה בחיפוש הדיווה הראשונה לא קיבלה חוזה בארגון. ג'יימי קופי הייתה הזוכה הראשונה בתחרות והיא קיבלה קמפיין צילומי תמונה עבור המגזין של ה-WWE.

2013

מגזין ההיאבקות Wrestling Observer Newsletter הודיע שבפברואר 2013 ה-WWE ערכו תחרות חיפוש דיווה באזור לוס אנג'לס שאינה שודרה בטלוויזיה. בין השמות שהשתתפו בתחרות היו איווה מארי, אלכסה בליס, לאנה, ג'וג'ו, דווין טיילור וורוניקה ליין, כשהזוכה בתחרות הייתה איווה מארי.

2015/16

במהלך רסלמניה 31, ה-WWE הודיעו שתוכניות חדשות ישודרו בערוץ ה-WWE Network, כולל תחרות חיפוש הדיווה, שהציפייה לעלייה לאוויר שלה הייתה בעונת הסתיו של שנת 2015. לא היו פרטים נוספים בנושא עד ליולי 2016, כשה-WWE ערכו סקר בין המעריצים לגבי תוכניות פונציאליות שיעלו בערוץ הנטוורק, כולל את תחרות חיפוש הדיווה תחת שם חדש (תחרות חיפוש הסופרסטאר) בשל העובדה שהמילה "דיווה" הוצאה משימוש באותה השנה. בנוסף לכך, מנחות התוכנית היו אמורות להיות ליטה וטריש סטרטוס.
טיק

טיק הוא תגובה לא רצונית של שריר. תגובה זו יכולה להיות תנועה (טיק מוטורי) או קול (טיק קולי). הטיקים אינם רצוניים, פתאומיים, חוזרים וחסרי קצב קבוע, חוסר הקצב הקבוע קשור בתזוזות לא רציפות של שרירים. טיק יכול להיות סמוי מעיני הצופה (לדוגמה התכווצות של שרירי הבטן או האצבעות ברגליים) ואילו תנועות של אחד משאר השרירים בגוף חייבות להיות גלויות. הפרעות (כמו אוטיזם) כוללות תנועות שיכולות להדמות לטיקים, אך תנועות אלו אינן טיקים. מאידך לעיתים רבות יש להפרעות שונות (כמו אוטיזם) הפרעות נלוות נוספות כגון טיקים. 
רוב האנשים מודעים לטיקים רגע לפני תחילתם, אך הצורך הזה חזק כמו הצורך להתעטש. רוב האנשים מתארים את הצורך הזה כגדילת מתח שבמודע משתחרר, כאילו הם "היו חייבים לעשות זאת". דוגמאות להתרעות כאלו הן הרגשה כאילו יש משהו בגרון או איתור משהו לא נוח בכתף הגורמים לניקוי הגרון או למשיכת הכתפיים. הטיק הממשי יכול לגרום להרגשה של שחרור המתח או לתחושה הדומה לגירוד או שפשוף.
טיקים מתוארים כהפרעה שהיא בין הפרעה רצונית להפרעה לא רצונית. זאת משום שאינן לגמרי לא רצוניות - יכולים להתנסות בהם כתגובה רצונית למשהו לא רצוי כדחף מזהיר. היבט יחיד במינו של הטיקים, הקשור להפרעות תנועתיות, הוא האפשרות לדיכוי של התופעה, אך חוסר העמידה בפיתוי; הם חווים את זה כדחף שלא ניתן לעמוד בו, שחייב לבוא לידי ביטוי. חלק מהאנשים יכולים לא לדעת על הטיקים מראש. לילדים יכול להיות דחף מזהיר שהם לא יקשרו לטיקים או שיקשרו אותו פחות מהמבוגרים בעלי הדחף המזהיר, המודעות לדחפים הללו מתגברת עם הבגרות. 
הפרעות טיק נוטות לבוא יחד עם הפרעת קשב וריכוז.

גורמים שיכולים להשפיע על טיקים

הטיקים יכולים להתגבר כתוצאה מדחק, עייפות או רגשות עתירי אנרגיה. רגשות עתירי אנרגיה יכולים לכלול רגשות שליליים (כגון דאגה), או רגשות חיוביים כמו התרגשות או ציפייה. רגיעה יכולה לגרום להחלשת הטיק או להתגברותו, בעוד שהתרכזות בפעילות מעניינת לעיתים קרובות מובילה להחלשות הטיק. הנוירולוג אוליבר סאקס מתאר מצב קשה של מנתח הסובל מתסמונת טורט שבו הטיקים הופחתו כמעט לחלוטין כאשר הוא ביצע ניתוח.
יששכר ברנד להמן

הרב יששכר בֶּרֶנְד (דב) להמן מהַלְבֶּרְשְׁטָאדְט (כונה גם יששכר בערמן סג"ל) (כ"ד בניסן ה'תכ"א, אפריל 1661 – כ"ד בתמוז ה'ת"ץ, יולי 1730) היה יהודי החצר של אוגוסט השני מלך פולין ונדבן.

תחילת דרכו

נולד ב-1661 בהלברשטאדט שבברנדנבורג (כיום בסקסוניה-אנהלט שבגרמניה) ליהודה. למד בישיבה בצעירותו, והשתלם גם במדעים. מורו למתמטיקה היה המלומד לייבניץ. נישא למרים בת יואל מהלברשטאט.
בהמשך הפך לבנקאי. כך נוצרו קשרים בינו ובין כמה נסיכים ומלכים גרמנים – הנסיך הבוחר (קורפירסט), פרידריך הראשון מברנדנבורג, ובנו מלך פרוסיה פרידריך וילהלם הראשון, הנסיך מדסאו, והנסיך הבוחר מהנובר, שהעריכו את יכולותיו, את כישוריו ואת מידותיו התרומיות.

בשירות המלך אוגוסט

בשנת 1696 חל המפנה בחייו, כאשר הנסיך הבוחר מסקסוניה אוגוסט השני שאף להשיג את כיסא המלוכה הפולני, ולשם כך היה זקוק למכור חלק מאחוזותיו בגרמניה, וכן ללוות כספים רבים. את עסקים אלו הוא העביר דרך ברנד להמן, ולאחר שזכה בכיסא המלוכה, הפך את היהודי לשר הכספים דה פקטו, מכיוון שעל פי החוק היה אסור ליהודי לכהן כשר (מיניסטר). הוא נתן לו את הרשות לגור בדרזדן בירת סקסוניה, שממנה גורשו היהודים כמאה וחמישים שנה קודם לכן בידי הנסיך הבוחר יוהאן פרידריך מסקסוניה. ברנד להמן עזר למלך להשיג את כיסא המלוכה גם בפעם השנייה (1709), ובנוסף עזר לו רבות בעניינים פוליטיים. לברנד להמן היו קשרים טובים מאוד גם עם אהובתו הראשית של המלך, אננה קונסטנציה ("הנסיכה קוזל"), והשפעתו עליה הייתה גדולה. נפטר בדרזדן ב-1730, שלוש שנים לפני מיטיבו, המלך אוגוסט.

פעלו למען היהודים

את הכבוד הרב שזכה לו ואת העושר הגדול שנפל בחלקו ניצל ברנד להמן כדי לעזור ליהודים. הוא הדפיס בפרנקפורט דאודר, על חשבונו, חמשת אלפים עותקים של התלמוד, והפיצם בין קהילות גרמניה. בהלברשטאדט הוא בנה, על חשבונו, בית כנסת מפואר, שעמד על תלו למעלה ממאתים שנה – מ-1712 ועד ליל הבדולח (1938). הוא הקים גם ישיבה, ושילם מכספו את משכורות הרבנים. להמן הפך את קהילת הלברשטאדט מקהילה קטנה ואלמונית למרכז יהודי חשוב. גם בפולין תרם רבות לקהילות היהודיות – בשתדלנות מפני רדיפות מצד נסיכים מקומיים (בכך הציל חיי יהודים רבים) ובסיוע כספי. הוא היה ממניחי אבן הפינה לקהילה היהודית המחודשת בדרזדן.
על שמו הוקם מוזיאון ליהדות הלברשטאדט.

לקריאה נוספת

עזרתו של להמן בהצלת רבי צבי הירש אשכנזי מהלברשטאדט ממאסר בביאלה, נדפס בסוף ספר כוס ישועות.
כנסיית סנט מרגרט

היסטוריה

הכנסייה נוסדה במאה ה-12 בידי נזירים בנדיקטינים. הקמת הכנסייה נעשתה בהמשך להקמתו של מנזר וסטמינסטר הסמוך, שנוסד באמצע המאה ה-11 על ידי המלך אדוארד המודה, כמנזר בנדיקטיני. המנזר היה אמור להיות מרכזם של הנזירים הבנדיקטיניים: הם היו מתכנסים במנזר כמה פעמים ביום, על פי הסדרים שקבע מייסד המסדר, בנדיקטוס הקדוש. כל התכנסות נועדה לפולחן האל, בשירת "החובה האלוהית" (Divine Office); זו הייתה המשימה העיקרית בחייהם של הנזירים, ולכן נקראה אוֹפּוּס דֵיי (Opus Dei) - עבודת האל. אסור היה שדבר יפריע להם למלא חובה מרכזית זו. ואולם, התושבים באזור וסטמינסטר הגיעו למנזר כדי להשתתף בטקס המיסה; כדי שהנזירים יוכלו להמשיך את סדרי הפולחן שלהם, נבנתה כנסייה קטנה יותר ליד המנזר. כנסייה זו נועדה לספק לתושבים את הסקרמנטים ושאר הסעד הכנסייתי, וכך איפשרה לנזירים פולחן לא מופרע. הכנסייה הוקדשה למרגרט הקדושה, שפולחנה היה נפוץ באותה תקופה. 
נראה שכנסיית סנט מרגרט הראשונה נבנתה בחלק האחרון של המאה ה-11, אך התאריך המדויק אינו ידוע. נזירי וסטמינסטר היו הכמרים ששירתו וניהלו את הכנסייה, והקשר הקרוב בין שני המוסדות הכנסיתיים הללו נשמר במשך מאות שנים. הכנסייה הראשונה נבנתה בסגנון רומנסקי. כנסייה זו שרדה עד ימיו של המלך אדווארד השלישי (1327–1377), ואז הוחלפה הספינה ובמקומה נבנתה ספינה חדשה בסגנון גותי ניצב, סגנון שהיה בשיאו באותה תקופה. האפסיס ואזור בית המקהלה היו עדיין במצב טוב. במשך השנים הידרדר מצב הכנסייה, ולקראת סוף המאה ה-15 כבר היה צורך בבנייה מלאה מחדש. ב-1482 הוחל בבנייה מחדש של הכנסייה, בנייה שנמשכה כארבעים שנה; וב-9 באפריל 1523 הוקדשה הכנסייה מחדש. 
ב-1614 הפכה הכנסייה לכנסייה הקהילתית של ארמון וסטמינסטר. מעמד זה של הכנסייה נקבע בעקבות החלטתם של הפוריטנים, שהיו זרם משמעותי בחיים הדתיים של אנגליה באותה תקופה. הם מאסו במנזר וסטמינסטר המפואר מדי לטעמם, ורצו בכנסיית סנט מרגרט המתאימה להם יותר. מנהג זה נמשך עד היום. 
בין 1734 ל-1738 נבנה בפינה הצפון-מערבית של הכנסייה מגדל, ובמקביל צופה המבנה כולה באבן פורטלנד. מאוחר יותר נוספו למבנה מבואות ממזרח וממערב. ב-1877 שופץ בצורה יסודית פנים הכנסייה, אך נותרו בה מרכיבים רבים מן המאה ה-15‏. 
פרט בולט בכנסייה הוא חלון הויטראז' המזרחי, שנבנה ב-1509, ועשוי מזכוכית פלמית. החלון נבנה לכבוד אירוסי קתרינה, נסיכת אראגון, עם ארתור טיודור, בנו הבכור של מלך אנגליה, הנרי השביעי ואחיו הגדול של המלך הנרי השמיני. חלונות אחרים בכנסייה הם לזכר ויליאם קאקסטון (Caxton), המדפיס הראשון בבריטניה, שנקבר בכנסייה ב-1491, סר וולטר ראלי, שהוצא להורג ב-1618 ונקבר בכנסייה, והמשורר ג'ון מילטון, שהיה ממתפללי הכנסייה. מבנה הכנסייה שהושלם ב-1523 שוקם שוב ושוב, במאות ה-18, ה-19 וה-20, אך המבנה הקיים הוא בעיקרו אותו מבנה שנבנה שהושלם ב-1523. 
הכנסייה הייתה אתר מבוקש לעריכת חתונות של החברה הגבוהה, וביניהם וינסטון צ'רצ'יל. ב-1987 הוכרז מתחם וסטמינסטר - מנזר וסטמינסטר, ארמון וסטמינסטר וכנסיית סנט מרגרט - כאתר מורשת עולמית של אונסק"ו.
קרב

קרב הוא מצב של לחימה במסגרת עימות מזוין בין שני צדדים או יותר, כאשר המטרה של כל צד היא להכניע את האויב. להבדיל ממלחמה שהיא ממושכת וכוללת לעיתים זירות וחזיתות רבות, הקרב הוא ממוקד יותר, קצר יותר ומתפרס על שטח מוגבל. הקרב הוא שיאה של המלחמה, בו מגיעים הכוחות לכדי עימות פיזי והכרעה, עם זאת מלחמה אינה כוללת קרבות בלבד.

היסטוריה

קרבות יבשתיים קיימים משחר ההיסטוריה, בתחילה באופן ספונטני ולא מסודר בין שבטים פרימיטיביים שונים, שם הקרב היווה את המלחמה כולה. הקרב היה פורץ בדרך כלל בשל תחרות על מקורות מחייה וטריטוריה ומטרתו לא הייתה השמדה או כיבוש היריב אלא השגת המטרות בלבד. בשל כך הקרב בקבוצות הפרימיטיביות היה יותר טקסי מאשר קרב דמים. מקום שדה הקרב היה נקבע מראש, הלוחמים היו מבצעים טקסים שונים לפני הקרב והקרב היה נגמר לרוב לא בחיסול מוחלט של הצד היריב אלא בהרג או פציעה של בודדים.
עם התגבשות הציוויליזציות הגדולות חלה עליה משמעותית בגודלי הצבאות, התגבשו צבאות בני אלפים ואף עשרות ומאות אלפים שיצאו לעיתים למסעות כיבוש גדולים על רקע דתי, טריטוריאלי, תרבותי או כדי לפאר את כבוד האימפריה ושליטה.
יש תיעוד של קרבות ימיים החל מהאלף השני לפנה"ס, קרבות אוויריים החלו להיערך רק במאה ה-20.
עד למאה ה-20 נדיר היה שקרב ספציפי ימשך מעבר ליום אחד, אך עם התפתחות המלחמה המודרנית, התארכו הקרבות המודרניים לשבועות ואף עד לחודשים.
מחפשת בעל על ארבע

תקציר העלילה

מיקי (יהודה ברקן) הוא רווק בעל מוסך ליד תחנת הרכבת בבנימינה. ביחד עם חבריו, פליקס (אריה מוסקונה) ובוהדנה (יגאל עדיקא) הם נוהגים "לעקוץ" לקוחות שלא מבינים דבר ברכב.
הם מתבוננים בצוות המצלם סרטון פרסומת בתחנה. מנהל חברת הפרסום הוא אילן ורדי (פולי רשף) ומנהלת ההפקה היא דניאלה (איילת קורץ). בין אילן ואיילת מתנהל רומן שאילן מסתיר מאשתו (רובי פורת שובל). הרכב של אילן מתקלקל ומיקי וחבריו עוקצים אותו וגובים ממנו סכום מופרז. דניאלה מגלה את הרמאות אך לא אומרת דבר כי היא בסכסוך עם אילן שבינתיים לא רוצה להתגרש.
מיקי גר בחווה עם סוסים ומארח בחוותו את שלומית (אילור הרפז), בת של חבר ילדות שלו שבאה לישראל להתגייס לצה"ל.
דניאלה היא גרושה ומתגוררת לבד עם כלבת הפודל אלכסיס. וטרינר (יהודה אפרוני) ממליץ לה למצוא שידוך מתאים לכלבה.
היא מפרסמת בעיתון מודעה - מחפשת בעל על ארבע לכלבתה. היא מוצפת בפונים אך דוחה את כולם וביניהם עורך הדין גביזון (גד קינר) שמתעקש לערוך חוזה משפטי מחייב.
מיקי מגיע אליה עם כלב הפודל שלו בוגי ומתקבל מיד. הכלבים מסתדרים ביניהם ובין מיקי ודניאלה מתפתח רומן אהבה למגינת ליבו של אילן. מיקי נשכר להופיע בסרט פרסומת של חברה יפנית. במסימה לרגל סיום הצילומים הוא רואה את דניאלה ואילן מתווכחים והוא חושב שהם מתגפפים. הוא נעלב וחוזר לביתו עם כלבו בוגי.
הוא לא עונה לצלצולי הטלפון של דניאלה שמחליטה לקבל את הצעת היפנים להסריט בחו"ל. לבסוף הכלב בוגי בורח ממנו כדי לפגוש באהובתו אלכסיס.
אילן מבקש ממנהל מחלקת התברואה שטיגליץ (מוסקו אלקלעי) לתפוס את כלבה של דניאלה כדי שלא תוכל לעזוב את הארץ. שטיגליץ שולח את פקחיו לביתה של דניאלה אך הכלבים מתגברים עליהם בתחבולות שונות.
מיקי מבין שהכלב שלו ברח לדניאלה. הוא מגיע לביתה ומוצא מכתב שהשאירה לו ובו היא כותבת שהיא אוהבת אותו וכי הפסיקה את הקשר עם אילן.
מיקי ממהר לנמל חיפה. דניאלה וכלבתה כבר על הספינה העומדת להפליג. הכלבה בורחת ממנה כדי לפגוש את הכלב בוגי. מיקי עולה על מנוף המביא אותו לתוך האוניה. הוא מציע לדניאלה להצטרף אליו והיא נענית והמנוף שולף אותם למטה לקול מחיאות הכפיים של הנוסעים ושני הכלבים.
רד בול פלוגטאג

אסונות

בשנת 2010 בבוקרשט בירת רומניה אישה מחופשת למיס פיגי קפצה על פסנתר כנף, ועם פגיעת הפסנתר במים, נפלה על הפסנתר קיבלה מכה בראשה, איבדה את ההכרה, והיא נותרה שוכבת במקומה על גבי הפסנתר הצף. כמו כן סבלה מפגיעה בחוט השדרה, וייתכן שתישאר נכה בגפיה התחתונות. צוות החילוץ שניגש אליה מיד לא היה בעל הכשרה רפואית, ולא ידע כיצד לטפל בה.
בילשיבצי

תולדות היישוב

היישוב נזכר לראשונה בתחילת המאה ה-15, ובסוף מאה ה-16 קיבל זכויות עירוניות.
במהלך השנים סבל היישוב מפשיטות השוודים, הקוזקים, הטורקים והטטרים. כמו כן, נפגע היישוב קשות במלחמת העולם הראשונה.
בעיירה נותר מבנה בית כנסת מהמאה ה-18.

יהודי בילשיבצי

התיעוד הראשון לישיבת יהודים בעיירה הוא משנת 1635, ומסוף המאה ה-19 התקיימה במקום קהילה עצמאית.
לאחר מאורעות מלחמת העולם הראשונה ופרעות פטליורה, עזבו את העיירה רוב יהודיה. בשנים אלו נמנו בעיירה כ-1,200 יהודים, למעלה ממחצית מסך תושביה.
בסיוע הג'וינט ומוסדות עזרה הדדית השתקמה הקהילה, ובשנות העשרים והשלושים פעלו בעיירה מפלגות ציוניות שונות, וכן תנועות הנוער השומר הצעיר ובית"ר. כמו כן, פעלו בעיירה בית ספר מרשת תרבות וספרייה יהודית.

בשואה

עם פרוץ מלחמת העולם השנייה נכנסו לעיירה הסובייטים. ביום 3 ביולי 1941 נכנסו לעיירה הגרמנים, ובו ביום ירו למוות בכ-450 מיהודי המקום.
כ-1,500 היהודים שנותרו בעיירה רוכזו בגטו, והועברו בשתי אקציות, בספטמבר ובאוקטובר 1942, למחנה ההשמדה בלז'ץ. היהודים האחרונים מהעיירה הועברו לרוהטין.
קלוד ז'וזף ורנה

חייו

נולד למשפחת ציירים בעיר אביניון שבחבל פרובנס. כבר בהיותו בן ארבע עשרה עזר לאביו בציור דקורטיבי. ב-1734 נסע לאיטליה, ובדרכו צייר את נמל העיר מרסיי שבדרום צרפת. משהגיע לרומא נתקבל ללמוד בסטודיו של ברנרדינו פרג'וני, שעסק בציור נוף ימי. הוא עשה את דרכו המקצועית אט אט, עד שהפך לצייר נודע (בערך ב-1745). החל מ-1746 שלח את ציוריו לאקדמיה לציור ולפיסול בפריז, שהציגה אותם בתערוכותיה.
קלוד ז'וזף ורנה התגורר ברומא במשך כעשרים שנה, עד 1753, כאשר הוזמן על ידי המלך לואי החמישה עשר לשוב לצרפת כדי לצייר סדרת ערי נמל צרפתיות. סדרה זו מוצגת כיום במוזיאון הלובר בפריז. משחזר לפריז, נבחר לחבר האקדמיה לציור ולפיסול, והציג את תמונותיו בתערוכותיה דרך קבע. במשך תשע שנים סייר ברחבי צרפת, ואחרי 1762 התיישב בפריז. לציוריו נודעה השפעה על ציירים רבים באירופה, באמריקה ובאוסטרליה.
קלוד ז'וזף ורנה נפטר בחדר עבודתו במוזיאון הלובר בפריז ב-1789.
אנבת' צ'ייס

ראשית חייה

אנבת' צ'ייס היא חצויה (חצי אל חצי בן אדם) שנולדה לאלת החכמה אתנה ולדוקטור פרדריק צ'ייס. הופיעה על מפתן ביתו של פרדריק, פשוטו כמשמעו, והוא גידל אותה. כשהייתה קטנה התחתן פרדריק עם אישה אסייתית ששמה לא ידוע  ונולדו להם תאומים. אימה החורגת של אנבת' לא התנהגה יפה אליה, והקפידה להרחיק אותה מבניה. (אנבת' נולדה ב-12 ליולי כנראה ב-1993 למרות שהספר בית האדס כתוב שהיא בת 17 לפני יום הולדתה מה שנותן את האפשרות שהיא מבוגרת מפרסי בשנה וקצת)
בגיל 7 ברחה אנבת' מביתה ופגשה שני נערים ששמותיהם הם לוק קסטלאן בן הרמס ותאליה גרייס בת זאוס שבמשך זמן מה הסתובבו וצדו מפלצות, כאשר ברחו גם הם מהוריהם. איתם היא מגלה את תרבות המיתולוגיה היוונית שהשתלבה באמריקה.
בסופו של דבר הסאטיר גרובר אנדרווד נשלח להביא אותם למחנה החצויים, מקום בו יוכלו להתאמן כמו חצויים אחרים. במהלך הדרך קיקלופ חטף וכמעט הרג את כל הרביעייה הזאת, חוץ מאנבת', שהצליחה להציל אותם. אומנם הקיקלופ לא הצליח להרוג אותם, אבל הוא עיכב אותם עד שבמקום קרוב לאזור המחנה תקפו אותם מפלצות שהיו הורגות אותם, אלמלא תאליה אשר הקריבה את עצמה למען חבריה. זאוס אביה מרחם עליה והופך אותה לעץ שחיזק את ההגנות הקסומות של המחנה.
אנבת' היא המדריכה הראשית בביתן אתנה עקב ותיקותה במחנה אף על פי שלרוב המדריך הראשי הוא המבוגר ביותר בביתן.

נשק

כאשר הסתובבה בגיל 7 עם לוק ותאליה, לוק נותן לאנבת' פגיון ארד כנשק וכסמל לכך שהם חברים והוא לא יבגוד בה לעולם. בספר הראשון הוא מפר זאת כאשר הוא חובר לקרונוס והפיגיון הופך למקולל. הפגיון אבד כאשר אנבת' נפלה לטרטרוס. בטרטרוס היא מקבלת חרב עשויה עצם דרקון מהענק הטוב (גיגאנט) דמסן.
כמו כן יש לה את כובע העלמות שקיבלה מאימה לכבוד יום הולדתה ה-12.

בסרטים

בסרטים אנבת' צ'ייס מגולמת בידי אלכסנדרה דדריו.

אתנה

אמה של אנבת' היא אתנה, אלת החוכמה והקרב. אתנה הכירה את פרדריק צ'ייס ושמה את ביתם אנבת' על מפתן ביתו של פרדריק. לאחר שנפרדו, אתנה ליוותה את אנבת' למחנה החצויים כאשר ברחה מביתה. היחסים בין שתיהן מורכבים, מעומעמים ומסובכים. את כובע ההיעלמות שלה היא קיבלה ממנה. מצד אתנה, אנבת' היא חצי אחות של הגאון דיידלוס. כביתה של אתנה, לאנבת' יש חשיבה מפותחת ואסטרטגית. בספר אות אתנה מסופר שאנבת' רבה עם אמה, וכתוצאה מכך כובע ההיעלמות הפסיק לפעול. השתיים חזרו ליחסים טובים לאחר שאנבת' מצאה את אתנה פרתנוס והביאה אותו לגבעת החצויים.

משפחת צ'ייס

אביה של אנבת' הוא דוקטור פרדריק צ'ייס, שמלמד היסטוריה אמריקאית. פעם היה בן זוגה של אתנה והם הולידו את אנבת'. לאחר שנפרד מאתנה פרדריק מתחתן עם אישה אחרת ולזוג נולדים התאומים בובי ומתיו. אמה החורגת של אנבת' לא אהבה אותה והתאכזרה אליה. בגיל 7, אנבת' ברחה מהבית ומצאה את לוק ותאליה והצטרפה אליהם. דודתה של אנבת' היא נטלי צ'ייס שהייתה בת זוגו של פריי, אל נורדי, ונולד להם בן מגנס צ'ייס. דודה הוא פרופסור רנדולף צ'ייס, שאשתו ושתי בנותיו מתו כאשר רנדולף ניסה להחזיר את להב הקיץ מקרקעית הנהר וספינתם היטלטלה בשל הגלים החזקים. מאז רנדולף משרת את לוקי- אל הרשע הנורדי, בתקווה שיצליח להחזיר את אשתו ובנותיו מן המתים.

מראה

היא נראתה בערך בת גילי, גבוהה ממני אולי בשני סנטימטר והרבה יותר אתלטית. עם השיזוף העמוק שלה והשיער הבלונדיני המתולתל, היא תאמה כמעט בדיוק לסטריאוטיפ של בת קליפורניה טיפוסית, לולא העיניים שלה, שהרסו את התמונה. עינייה היו אפורות מדהימות, כמו ענני סערה.
— פרסי ג'קסון על אנבת' צ'ייס, פרסי ג'קסון וגנב הברק
אנבת' מתוארת כבעלת שיער בלונדיני מתולתל ושיזוף עמוק בעור. שתי עיניה אפורות, כנראה בגלל אמה, אתנה, שתוארה כאפורת עין.
האקדמיה הגאורגית למדעים

האקדמיה הלאומית למדעים של גאורגיה (בגאורגית: საქართველოს მეცნიერებათა ეროვნული აკადემია) מאגדת בתוכה 63 מוסדות מחקר מדעיים בגאורגיה ומחקר בסיסי. האקדמיה מתאמת את פעולות המחקר ושומרת על קשר עם מדינות אחרות. משרדה הראשי ממוקם בטביליסי.
סגל האקדמיה כולל 69 איש. נשיא האקדמיה הוא תמז גמקרלידזה. האקדמיה מחולקת למחלקות הבאות: מתמטיקה ופיזיקה, גאולוגיה, מכניקה שימושית, הנדסה ותהליכי פיקוח, כימיה וטכנולוגיה כימית, ביולוגיה, פיזיולוגיה ורפואה ניסיונית, בעיות מדעיות שלחקלאות, מדעי החברה, שפה וספרות.
האקדמיה כוללת בתוכה גם את הגנים הבוטניים של טביליסי והגנים הבוטניים של בתומי. האקדמיה מעורבת גם בחפירות מאובני הומו-גאורגיקוס מדמניסי.
האקדמיה חברה ב"פדרציה האירופאית לאקדמיות הלאומיות של מדעי-הטבע ומדעי-הרוח". בטאונה המדעי נקרא "בטאון האקדמיה הגאורגית למדעים".
מלבד האקדמיה הגאורגית למדעים ישנם בגאורגיה את האקדמיה הגאורגית למדעי-החקלאות והאקדמיה הגאורגית למדעים ביו-רפואיים והאקדמיה האבחזית למדעים. שתי האחרונות ממוקמות בטביליסי.
גולגולת

אנטומיה של גולגולת האדם

פרק זה לוקה בחסר. אנא תרמו לוויקיפדיה והשלימו אותו.  
גולגולת האדם מורכבת מ-28 עצמות (לא כולל השיניים). בתינוקות שזה עתה נולדו מכילה הגולגולת 45 עצמות, כאשר חלקן מתאחה במשך הזמן. שמונה מהעצמות מהוות את עצמות הגולגולת המחוברות במפרקי תפר, המקיפות את המוח. שש עצמות נמצאות באוזניים והשאר - את עצמות הפנים. ארבע עשרה עצמות הפנים מורכבות משישה זוגות של עצמות ועוד שתי עצמות שאינן חלק מזוג (אחת מהן היא הלסת התחתונה).

רפואה

פגיעות מכניות בראש עלולות להוות סכנת חיים. פגיעה בראש עלולה לעיתים לגרום לשטף דם פנימי, דבר היוצר לחץ רב על הגולגולת, וכל זאת מבלי שהנפגע יחוש בבעיה כלשהי. על נפגעי ראש להיבדק ביסודיות על ידי רופא, כדי לשלול נזק לגולגולת או למוח, גם אם הם לא חשים ברע.
בחלקה התחתון של הגולגולת נמצא הזיז הפטמי (Processus mastoideus). ניתן לחוש אותו כבליטה מאחורי האוזן. דלקת הזיז הפטמי (מסטוידיטיס, Mastoiditis) נגרמת מהתפשטות של דלקת אוזניים, עקב הקרבה הפיזית בין שני האזורים. במסטוידיטיס קשה לטפל, עקב המיקום הלא נוח; הדלקת עלולה להתפשט בקלות אל המוח. בעבר נהגו להסיר את הזיז הפטמי בניתוח כדי למנוע דלקת קרום המוח באנשים שחלו במסטוידיטיס לעיתים קרובות. כיום מקובל לטפל באמצעות אנטיביוטיקה.
חמש עצמות בגולגולת מכילות חללים בתוכן המכונים סינוסים פרנאסליים (Paranasal Sinuses). דפנות הסינוסים מצופות ריר. תפקידם של הסינוסים הוא להפוך את האוויר הנשאף לחם ולח. בנוסף מהווים הסינוסים מעין תיבת תהודה המגבירה את הקול הנוצר בלוע, וכן הם תורמים להורדת משקלה הכולל של הגולגולת. סינוסיטיס, מהווה סיבוך של הצטננות. היא גורמת לכאבי ראש, לנזלת רבה, לחום ולחולשה כללית. גם בסינוסיטיס קשה לטפל, ולעיתים היא נשארת למשך רוב החיים ומהווה מחלה כרונית.

גולגולות של בעלי חיים

פרק זה לוקה בחסר. אנא תרמו לוויקיפדיה והשלימו אותו.  
לחולייתנים מהקבוצה בעלי גולגולת יש מגוון רחב של גולגולות השונות בצורה ובגודל. אצל חלק מהחולייתנים יוצאות מעצמות הגולגולת בליטות שונות, כגון קרניים או חטים, המשמשות להגנה ולחימה, אך גם לצרכים חברתיים. אצל חולייתנים רבים, בעיקר טורפים, הנשק העיקרי הוא לא קרניים אלא לסתות חזקות החמושות בשיניים מחודדות.

הגולגולת בתרבות

לגולגולת יש ייצוג מגוון בתרבות. בתחום הקולנוע היא מוצגת בסרטים כמו אינדיאנה ג'ונס וממלכת גולגולת הבדולח.
גולגולת קריסטל הוא השם שניתן לגבישי קווארץ שקופים שגולפו בדמות גולגולת אדם. במאה התשע עשרה ובמחצית הראשונה של המאה העשרים סברו כי כמה מגולגלות הקריסטל הן אצטקיות ומקורן בתקופה הפרה-קולומביאנית במרכז אמריקה.
גולגולת מכוירת הן גולגולות שנותקו מגוף המת ופוסלו תוך שימוש בטין כחלק מפולחן המתים. הן התגלו בחפירות ארכאולוגיות בתקופה הנאוליתית בקדם קרמית ב' (9,500-8,000 שנים לפני זמננו).
קואופטציה

קואופטציה הוא מושג מתחום הסוציולוגיה המתקשר לסוציולוג בריאן טרנר, ומתייחס לדרך ההתמודדות אל מול מנהיגים או נציגים המפריעים או עשויים להפריע לפעילותו של ארגון מסוים - כשהם פועלים מחוצה לו - זאת באמצעות צירופם לארגון עצמו, ובכך מתן אפשרות לאנשים אלו להשפיע על הארגון מבפנים. הארגון למעשה מציע לאנשים אלו להצטרף ולקבל תפקיד רשמי בארגון, על מנת לרתום את כישוריו של האדם עצמו לטובת הארגון, בתור חלק מהמנגנון, ולמנוע הפרעה לתפקודו של הארגון כאשר האדם נמצא מחוצה לו. כמו כן, פעולה זו עשויה לתרום למניעת התגבשותה של אופוזיציה יעילה מטעם גורמי חוץ, בשל גיוסם של המוכשרים מבין חבריה לשורות הארגון בשיטה זו.
דוגמה לפעילות של קואופטציה היא מינוי של יו"ר אגרסיבי של ועד עובדים לחבר הנהלת המפעל (בדרך כלל בתחום משאבי אנוש), ובכך ניטרולו של ועד העובדים הלוחמני. 
עם זאת, פתרון זה בעייתי ממספר סיבות, אף שלעיתים הוא יעיל לטווח קצר. מחד, שימוש תכוף בו עלול להחדיר לארגון עצמו גורמים שאינם שותפים לאידאולוגיה השלטת בו, ובכך לפגוע בכוחו של הארגון מבפנים, ומאידך, הדבר עשוי ליצור התמרמרות פנימית בארגון כתוצאה מחוסר השוויון למול שאר העובדים בחברה, שאינם זוכים לתנאים להם העובד החדש זוכה.
בתחום הפוליטי הדבר בא לידי ביטוי בכך שהאליטה הפוליטית הישנה מחבקת ומאמצת לתוכה מנהיגים חברתיים מיליטנטיים והופכת אותם לפוליטיקאים מתונים ומערכתיים יותר. דוגמה טובה היא יושקה פישר, שהחל את דרכו כמהפכן אנרכיסט בתקופת הלימודים באוניברסיטה, כחבר דומיננטי בהתאחדות הסטודנטים. פישר עבר בהדרגה תהליך מלא קואפטציה פוליטית ששיאה היה עם הגעתו לצמרת האליטה הפוליטית, כשכיהן בתפקיד שר החוץ וסגן הקנצלר של גרמניה.